DTAC ปิดเช้าเด้ง 4% โบรกฯชี้กำไร Q4/64 โต 140% คุมต้นทุนเยี่ยม ชูเป้า 47.76 บ.
DTAC ปิดเช้าดีด 4% โบรกฯชี้กำไร Q4/64 โต 140% แตะ 675 ลบ. อานิสงส์ควบคุมค่าใช้จ่ายในการขายและบริหารที่ทำได้ดี แนะนำ “เก็งกำไร” ราคาเป้าหมาย 47.76 บ.
14 ม.ค. 2565

ผู้สื่อข่าวรายงานว่าวันนี้ (14 ม.ค. 2565) ราคาหุ้นบริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC ปิดภาคเช้า อยู่ที่ระดับ 46.50 บาท เพิ่มขึ้น 1.75 บาท หรือ 3.91% โดยทำจุดสูงสุดที่ 46.50 บาท และทำจุดต่ำสุดที่ 44.75 บาท ด้วยมูลค่าการซื้อขาย 513.04 ล้านบาท

บริษัทหลักทรัพย์ ฟิลลิป (ประเทศไทย) จำกัด (มหาชน) ระบุในบทวิเคราะห์ ว่า ทางฝ่ายวิจัยคาด DTAC จะประกาศ ผลดำเนินงานไตรมาส 4/2564 มีกำไรสุทธิ 675 ล้านบาท เติบโต 140.30% จากงวดเดียวกันของปีก่อน หลักๆ เป็นผลจากการควบคุมค่าใช้จ่ายในการขายและบริหารที่ทำได้ดี หลังสถานการณ์ COVID-19 ส่งผลต่อการจัดกิจกรรมต่างๆถูกจำกัด ซึ่งช่วยชดเชยภาพรวมธุรกิจหลักที่คาดถูกกดดันทั้งในฝั่งของ (1) รายได้ท่ามกลางการแข่งขันที่มีอยู่ ถึงแม้จะยังมีแรงบวกจาก จำนวน Subscriber ทั้งกลุ่มลูกค้า Prepaid และ Postpaid ที่เพิ่มขึ้นต่อเนื่อง
อีกทั้ง (2) ต้นทุนการดำเนินงานจากค่าใช้จ่ายโครงข่าย, ค่าเสื่อมราคาและค่าตัดจำหน่าย รวมถึงต้นทุนการให้บริการอื่น ซึ่งเป็นไปตามการพัฒนาเครือข่ายให้มีประสิทธิภาพแต่หากเทียบกับไตรมาส 3/2564 พบว่าลดลง 18.80% จากไตรมาสก่อน หลักๆเป็นผลมาจากปัจจัยฤดูกาลที่เข้าช่วงการจับจ่ายใช้สอยปลายปี และมีการเปิดตัวมือถือรุ่นใหม่ๆเป็นประจำ ทั้งนี้หากเป็นไปตามที่คาดจะส่งผลให้ทำกำไรสุทธิทั้งปี 2564 คาดอยู่ที่ 3,860 ล้านบาท ซึ่งปรับตัวลดลงจากที่ประเมินไว้ก่อนหน้าที่ 4,231 ล้านบาท
อย่างไรก็ดีแม้ทางฝ่ายวิจัยประเมินการควบรวมกิจการ TRUE-DTAC คาดจะเกิดขึ้นในที่สุด หากแต่ยังต้องใช้เวลาและปัจจุบันยังยากต่อการประเมินอนาคตบริษัทใหม่ที่เกิดจากการควบรวมกิจการ ดังนั้นช่วงสั้นแนะนำ “เก็งกำไร” หลังยังมีส่วนต่างราคา Tender ที่ 47.76 บาท